Թոմաս Դոհերթի

Թոմաս Էնթոնի Դոհերթի (, ), շոտլանդացի դերասան և երգիչ։ Առավել հայտնի է «Բևեռային աստղ» հեռուստասերիալում կատարած Շոն Մեթյուսի, «Հետնորդները 2» ֆիլմում Հարի Հուքի, «Ժառանգություն» հեռուստասերիալում կատարած Սեբաստիանի և «Բամբասկոտը» վերաթողարկված հեռուստասերիալում կատարած Մաքս Վուլֆի դերերով։

Վաղ կյանք 
Ծնվել է 1995 թվականի ապրիլի 21-ին Շոտլանդիայի Էդինբուրգ քաղաքում։ Ունի ավագ եղբայր՝ Նայլը և կրտսեր քույր՝ Ռեյչելը։ Նրա ծնողները զբաղվում են բանկային գործունեությամբ։

Սովորել է Էդինբուրգի թագավորական միջնակարգ դպրոցում (Էդինբուրգի ամենահեղինակավոր և հին դպրոցներից)։ Բարձրագույն կրթություն ստացել է Էդինբուրգի «MGA կատարողական արվեստների ակադեմիայում», որն ավարտել է 2015 թվականին և անմիջապես պայմանագիր է կնքել Լոնդոնի «Olivia Bell Management» փիար գործակալության հետ։

Կարիերա 
«MGA կատարողական արվեստների ակադեմիան» ավարտելուց հետո՝ 2015 թվականի ամռանը Էդինբուրգի «Tigerlilly» ռեստորանում աշխատել է որպես մատուցող։

2016 թվականին ստացել Շոն Մեթյուզի դերը Դիսնեյ ալիքի բրիտանական «Բևռային աստղ» հեռուստասերիալում։ Այս դերի համար նա պետք է անցներ լեռնային հեծանվավազքի ինտենսիվ մարզումներ։ Քանի որ Դոհերթին շոտլանդացի է, ստիպված է եղել աշխատել իր ակցենտի վրա՝ հեռուստասերիալը հեռարձակած բոլոր 108 երկների հեռուստադիտողներին իր լեզուն ավելի հասկանալի դարձնելու համար։ Հեռուստասերիալը նկարահանվել է Հյուսիսային Իռլանդիայի Բելֆասթ քաղաքում։ 2016 թվականի դեկտեմբերին հեռուստասերիալը երկարացվել է երկրորդ եթերաշրջանով։ 2017 թվականին հեռուստասերիալն ավարտվել է։

2016 թվականի ամռանը լսումներ է անցել «Հետնորդները 2» ֆիլմում նավապետ Հուքի որդու՝ Հենրի Հուքի դերի համար, որի հայրը Փիթեր Փեն մուլտֆիլմի գլխավոր չարագործն է։ «Հետնորդները 2» ֆիլմը նկարահանվել է Կանադայի Վանկուվեր և Վիկտորիա քաղաքներում։ Պրեմիերան կայացել է Դիսնեյ ալիքով 2017 թվականի հուլիսի 21-ին։ 2018 թվականին հայտարարվել է ֆիլմի շարունակության մասին, որի նկարահանումները սկսվել են նույն թվականին։ Ֆիլմը թողարկվել է 2019 թվականի օգոստոսի 2-ին, բայց կարմիր գորգի պաշտոանական պրեմիերան կայացել է հուլիսի 22-ին՝ կապված Քեմերոն Բոյսի նույն ամսում անսպասելի վախճանի հետ։

2019 թվականին ստացել է վամպիր Սեբաստիանի երկրորդական դերը The CW հեռուստաալիքի «Ժառանգություն» հեռուստասերիալի երկրորդ եթերաշրջանում, որը հանդիսանում է «Վամպիրի օրագրերը» և «Առաջնածինները հեռուստասերիալների շարունակությունը։ Նկարահանումները սկսվել են նույն թվականի հուլիսի 22-ին, եթերաշրջանի պրեմիերան կայացել է 2019 թվականի հոկտեմբերի 10-ին։

2018 թվականի աշնանը հայտնի է դարձել, որ Դոհերթին կատարելու է HBO հեռուստաալիքի «Եկատերինա Մեծ» մինի սերիալի գլխավոր դերերից մեկը։ Կատարել է Եկատերինա II-ի սիրեկաններից մեկի՝ Կոմս Պյոտր Զավադովսկու դերը։ Պրեմիերան կայացել է 2019 թվականի հոկտեմբերի 3-ին։

2019 թվականին Hulu-ի «Բարձր ճշգրտություն» հեռուստասերիալում կատարել է շոտլանդացի երաժիշտ Լիամ Շոուքրոսի երկրորդական դերը, որը Զոի Քրավիցի կողմից կերտած գլխավոր կերպարի՝ Ռոբի սիրահարներից է։

2020 թվականի մարտին հայտնի է դարձել, որ Դոհերթին միացել է HBO Max-ի «Բամբասկոտը» վերաթողարկված հեռուստասերիալի դերասանական կազմին։ Նկարահանումները սկսվել են 2020 թվականի մարտին, բայց COVID-19 համավարակի հետ կապված նկարահանումները տեղափոխվել են նոյեմբերին։ Հեռուստասերիալի պրեմիերան կայացել է 2021 թվականի հուլիսի 8-ին։ Հեռուստասերիալում կատարել է հեդոնիստ և պանսեքսուալ Մաքս Վուլֆի դերը։

Անձնական կյանք
2017-2020 թվականներին հարաբերությունների մեջ է եղել «Հետնորնդեր 2» ֆիլմի գլխավոր դերասանուհի Դավ Քամերոնի հետ։

«Բամբասկոտը» հեռուստասերիալի իր փորձը նկարագրել է որպես «դաստիարակչական», քանի որ «նա [իրեն] մարտահրավեր է նետել իր սեփական կանխակալ և գաղափարական պատկերացումների վերաբերյալ՝ «սա այն է, ում դու սիրում ես, սա այն է, ինչ դու անում ես, մնացած ամեն ինչ սխալ է»։ «Variety»-ին տված հարցազրույցում Դոհերթին հայտարարել է, որ թեև ինքը միայն հետերոսեքսուալ հարաբերությունների մեջ է եղել, միշտ սեռական կողմնորոշումը դիտարկել է որպես սպեկտր և չի հավատում պիտակներին։

Ֆիլմագրություն

Ծանոթագրություններ 

Շոտլանդացի դերասաններ
Շոտլանդացի երգիչներ
21-րդ դարի երգիչներ
21-րդ դարի դերասաններ
Էդինբուրգի համալսարանի շրջանավարտներ